ಚೀನಾಗೆ ಮತ್ತೊಂದು ಶಾಕ್ ನೀಡಲು ಮುಂದಾದ ಭಾರತ: ʼನಕಲಿ ಜೇನುʼ ಆಮದು ನಿಷೇಧಕ್ಕೆ ಕೇಂದ್ರ ಚಿಂತನೆ..! ನವದೆಹಲಿ: ಚೀನಾ ದೇಶಕ್ಕೆ ಮತ್ತೊಂದು ಶಾಕ್ ನೀಡಲು ಭಾರತ ಮುಂದಾಗಿದ್ದು, ಕಲಬೆರಕೆ ಜೇನು, ಫ್ರುಕ್ಟೋಸ್ ಸಿರಪ್ ಆಮದು ಮಾಡುವುದನ್ನ ನಿಷೇಧಿಸಲು ಕೇಂದ್ರ ಸರ್ಕಾರ ಚಿಂತನೆ ನಡೆಸಿದೆ. ಚೀನಾ ಮೂಲದ ನಕಲಿ ಜೇನು ಮಾರಾಟದ ಬಗ್ಗೆ ಇತ್ತೀಚಿಗೆ ವಿವಾದ ಉಂಟಾಗಿತ್ತು. ಈ ಹಿನ್ನೆಲೆಯಲ್ಲಿ ಸಚಿವ ನಿತಿನ್ ಗಡ್ಕರಿ, ನಕಲಿ ಜೇನು ಆಮದು ತಡೆಗೆ ಕೈಗೊಳ್ಳಬೇಕಿರುವ ಕ್ರಮಗಳ ಬಗ್ಗೆ ಚರ್ಚಿಸಿದ್ದಾರೆ. ಈ ಕುರಿತು ವಾಣಿಜ್ಯ ಸಚಿವ ಪಿಯೂಷ್ ಗೋಯಲ್ ಅವರಿಗೆ ಬರೆದ ಪತ್ರ ಬರೆದಿರುವ ಗಡ್ಕರಿ, ಚೀನಾದಿಂದ ಭಾರಿ ಪ್ರಮಾಣದಲ್ಲಿ ಫ್ರುಕ್ಟೋಸ್ ಸಿರಪ್ ಆಮದಾಗುತ್ತಿದೆ. ಹಾಗೂ ಮಾರುಕಟ್ಟೆಯಲ್ಲಿ ವ್ಯಾಪಕವಾಗಿ ಜೇನಿನ ಜತೆ ಕಲಬೆರಕೆ ಮಾಡಿ ಬಳಕೆಯಾಗುತ್ತಿದೆ ಎಂದು ತಿಳಿಸಿದ್ದಾರೆ. ಚೀನಾ ಮೂಲದ ಈ ಸಿರಪ್ ಗಳ ಆಮದಿನಿಂದ ಜೇನು ಸಾಕಾಣಿಕೆ ವಲಯದ ಮೇಲೆ ನಕಾರಾತ್ಮಕ ಪ್ರಭಾವ ಬೀರಬಹುದು ಎಂದಿದ್ದಾರೆ.